Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση κανονισμού του Συμβουλίου που τροποποιεί τον κανονισμό (ΕΚ) αριθ. 2596/97 επεκτείνοντας την περίοδο η οποία προβλέπεται στο άρθρο 149, παράγραφος 1 της Πράξης Προσχώρησης της Αυστρίας, της Φινλανδίας και της Σουηδίας"

(COM(2003) 372 τελικό - 2003/0144(CNS))

(2004/C 10/18)

Στις 16 Ιουλίου 2003, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνική Επιτροπής για την ανωτέρω πρόταση.

Το Προεδρείο της Ευρωπαϊκής Οικονομικής και Κοινωνικής Επιτροπής ανέθεσε στο τμήμα "Γεωργία, ανάπτυξη της υπαίθρου, περιβάλλον" την προετοιμασία των σχετικών εργασιών.

Λόγω του επείγοντος χαρακτήρα της γνωμοδότησης αυτής, η Ευρωπαϊκή Οικονομική και Κοινωνική Επιτροπή όρισε ως μόνο εισηγητή τον κ. Staffan Nilsson κατά την 402η σύνοδο ολομέλειας της 24ης και 25ης Σεπτεμβρίου 2003 (συνεδρίαση της 24ης Σεπτεμβρίου) και υιοθέτησε με 89 ψήφους υπέρ, 2 ψήφους κατά και μία αποχή την ακόλουθη γνωμοδότηση.

1. Εισαγωγή

1.1. Στην Πράξη Προσχώρησης της Αυστρίας, της Φινλανδίας και της Σουηδίας οριζόταν μία προθεσμία στα πλαίσια της οποίας ίσχυαν εξαιρέσεις από τον κανονισμό του Συμβουλίου για την εναρμόνιση όσον αφορά το περιεχόμενο λίπος στο γάλα ((ΕΚ) αριθ. 2596/97)(1). Η προθεσμία αυτή, που παρατάθηκε, λήγει στις 31/12/2003 ((ΕΚ) αριθ. 2703/1999)(2).

1.2. Ζητήθηκε από τη Φινλανδία και τη Σουηδία να γνωστοποιήσουν ποια μέτρα έλαβαν για να προσαρμοστούν στις κοινοτικές διατάξεις. Η Επιτροπή εξετάζει τα μέτρα αυτά στην έκθεση που υποβάλλει τώρα όσον αφορά την πρόταση τροποποίησης του κανονισμού "σχετικά με ορισμένα θέματα των αγορών διατηρημένου γάλακτος και γάλακτος κατανάλωσης".

2. Η πρόταση της Επιτροπής

2.1. Η Επιτροπή διαπιστώνει ότι οι απαιτήσεις για το ελεγχόμενο λίπος στο γάλα εξακολουθεί, από ορισμένες απόψεις, να δημιουργεί προβλήματα στη Φινλανδία και τη Σουηδία. Για το λόγο αυτό, προτείνει να παραταθεί για μία ακόμη φορά μέχρι τις 30 Απριλίου 2009 η εξαίρεση που παραχωρήθηκε στην Αυστρία, τη Φινλανδία και τη Σουηδία για παρέκκλιση από τους εναρμονισμένους κανόνες όσον αφορά το περιεχόμενο λίπος στο γάλα.

2.2. Η Επιτροπή αναφέρει επίσης ότι η ίδια εξαίρεση μέχρι τις 30 Απριλίου 2009 παραχωρήθηκε και σε έξι νέα κράτη μέλη (Κύπρος, Ουγγαρία, Λετονία, Λιθουανία, Μάλτα, Πολωνία).

2.3. Η Επιτροπή αναφέρει ότι υπάρχει πρόθεση υποβολής έκθεσης για την αγορά γάλακτος κατανάλωσης το 2007 με ενδεχόμενες προτάσεις εναρμόνισης των κανόνων.

3. Παρατηρήσεις της ΕΟΚΕ

3.1. Η ΕΟΚΕ υποστηρίζει την πρόταση για παράταση της εξαίρεσης.

3.2. Το γάλα κατανάλωσης που πωλείται τόσο στη Φινλανδία όσο και στη Σουηδία έχει σε ορισμένες περιπτώσεις χαμηλότερο περιεχόμενο σε λίπος. Εξακολουθεί να υπάρχει έντονο ενδιαφέρον από τους καταναλωτές να μην επιβληθεί η αύξηση της περιεκτικότητας σε λίπος των προϊόντων αυτών.

3.3. Ενόψει της εν λόγω παράτασης της εξαίρεσης και επειδή έξι νέα κράτη μέλη βρίσκονται σε ανάλογη κατάσταση, είναι αναγκαίο να εξετάσει εμπεριστατωμένα η Επιτροπή στην έκθεσή της το 2007 τα θέματα που έχουν σχέση με την εναρμόνιση του περιεχομένου λίπους στο γάλα το οποίο διατίθεται στην αγορά. Γνώμονας θα πρέπει να είναι τα συμφέροντα και οι επιθυμίες των καταναλωτών και κατά πόσον αυτά προστατεύονται καλύτερα μέσω μίας εναρμόνισης του επιτρεπόμενου περιεχομένου λίπους στο γάλα ή μέσω μίας εναρμόνισης της επισήμανσης του περιεχομένου λίπους στο γάλα.

Βρυξέλλες, 24 Σεπτεμβρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) ΕΕ L 351 της 23.12.1997, σ. 12.

(2) ΕΕ L 327 της 21.12.1999, σ. 11.